**Blitz peste timp**

Sute de bucureşteni îndoliaţi au căzut morţi la pământ pentru a reaminti tuturor românilor de ziua ocupaţiei sovietice a Basarabiei, nordului Bucovinei şi Tinutului Herţa.

Flash-mob-ul care a avut loc de la ora 18:03 la 18:10 în Piaţa Revoluţiei, sub genericul ,,Blitz peste timp”, a început cu un moment de reculegere şi a beneficiat de acompaniament sonor, prin interpretarea unei piese funerare de către studenţi la Conservator.

,,Pe 28 iunie, profitând de izolarea în care se afla România, Rusia a trecut Nistrul şi a ocupat partea de Est a României. Ne aflăm astăzi aici pentru că poporul român niciodată nu a acceptat acest rapt, care, din punctul nostru de vedere, este invalid”, a declarat în acest context Marius Lulea, co-preşedintele Platformei Civice Acţiunea 2012, organizatoarea evenimentului.

La finalul evenimentului, toţi cei prezenţi au strigat ,,Aducem Basarabia acasă!” şi s-au răspândit spre 20 de staţii de metrou, unde au strâns semnături pentru a repara greşelile istoriei.

Platforma Civică Acţiunea 2012 desfăşoară în prezent cea mai amplă campanie pentru Basarabia, în cadrul căreia se vor strânge peste 100 000 de semnături pentru înaintarea în Parlamentul României a unei iniţiative legislative cetăţeneşti, menite să facă din Republica Moldova o prioritate naţională. Până acum, 1000 de voluntari ai Acţiunii 2012 au colectat în 35 de judeţe ale ţării peste 71000 de semnături.

Ziua de 28 iunie a fost marcată şi la Chişinău, unde unioniştii au colectat semnături la cortul din Scuarul Europei din Grădina Publică Ştefan cel Mare, au organizat un Marş al Demnităţii Naţionale, un miting de comemorare şi un concert în Piaţa Marii Adunări Naţionale.